A tous ceulx qui ces présentes lettres verront: Pierre d’Appoigny, lesné, escuyer seigneur d’Asnières, et Simon Tribolé, garde du scel du roy nostre sire en la prévosté d’Aucerre, salut. Sçavoir faisons que Jehan Masle, clerc, notaire juré du roy nostredit seigneur, et de par luy estably en ladite prévosté nous a rapporté et certifié pour vérité que aujourd’huy datte de ces présentes à la requeste de révérend père en Dieu maistre Jehan Baillet, evesque d’Aucerre, il s’est transporté avec les tesmoings soubscriptz par devers et aux personnes de vénérables et discretes personnes Estienne Gerbault chanoine d’Aucerre, âgé de cinquante trois ans ou environ, Jacques Coichu, aagé de cinquante ans ou environ, Loys Riote aagé de quarante et six ans ou environ, tous prestres et chanoines de l’eglise collégiale de Notre-Dame de la Cité d’Aucerré, Nicole Odry, prestre curé de l’eglise parrochiale de Merri-Sec, aagé de quarante-six ans ou environ et Andrier Quesneau, prestre curé de l’eglise parrochiale de S. Georges lez-Aucerre, aagé de cinquante ans ou environ; lesquels pardevant ledit juré et des tesmoings soubzcriptz ont dit, certifié et tesmoigné pour vérité, c’est à sçavoir lesdits Coichu, Odry et Quesnau qu’ils sçavent bien que les prieurs de S. Sauveur et de Mostiers, membres dépendans de l’eglise et monastère de Saint-Germain d’Aucerre, de l’ordre de saint Benoist, prennent la pluspart des dismes, oblations et autres droits parrochiaulx desdites cures de S. Sauveur et Mostiers, et ce dient sçavoir, c’est-à-sçavoir ledit Choichu qu’il a esté long-temps curé dudit lieu de S. Sauveur lez dit Mostier, et ledit Odry et Quesneau, parce qu’ils ont conversé souventefois ausdits lieux, et que ainsi l’ont ouy dire par plusieurs foys aux prieurs et curez d’icelles cures et à leur commis, et mesmement ledit Quesneau par ce qu’il a tenu cure parrochiale contigue d’iceulx lieux et lesdits Gerbault, Riote avec iceulx Coichu, Odry et Quesneau qu’ils sçavent bien que la coustume est notoire en l’evesché d’Aucerre que les prieurs de la regle S. Benoist qui sont assis et situez ou diocèse d’Aucerre payent in pecunia numerata vel in pastu audit révérend et aux archidiacres de l’eglise d’Aucerre le droit de procuration à eux deue pour raison de la visitation par eulx faite ez eglises parrochiales estant ou lesdits priorez sont assis et situez, et esquelles les prieurs prennent et perçoivent la plus grande part des droits parrochiaulx, comme dit est, et ce dient sçavoir; c’est-à-sçavoir lesdits Gerbault et Riote, parce qu’ils ont esté présens quand feu de bonne mémoire maistre Pierre de Longueil, en son vivant evesque dudit Aucerre a visité plusieurs eglises parrochiales estans soubz lesdits priorez comme de Gien-le-Viel, Bony, Andrye, La Charité, Donzy, Oanne, Saint-Verain des Boys; et que aprez la visitation faite, que les prieurs desdits lieux ont payé audit feu de Longueil le droit de procuration en argent ou in pastu, et que eulx mesme par plusieurs fois l’ont reçu en argent; et ledit Coichu parce qu’il a esté présent à visiter plusieurs desdites eglises, et que ainsy que dit est, l’a veu payer à feu maistre Jehan des Molins, en son vivant archidiacre de Puisaye en ladite eglise d’Aucerre, et que d’aucuns prieurs en a receu pour et ou nom dudit feu des Moulins, et que tant qu’il a esté curé dudit lieu de S. Sauveur que ceulx qui de son temps estoient prieurs dudit S. Sanveur payoient le droit de procuration à cause de ladite visitation ausdits feu et evesque et archidiacre. Desquelles choses ainsy dites et déposées comme dit est, cy-dessus, vénérable et discrete personne maitre Jehan Odry, licentié en decret, grand archidiacre en ladite eglise d’Aucerre, tant pour ledit révérend comme pour luy et leurs successeurs a requis audit juré avoir lettres et instrument, ung ou plusieurs; qui par ledit juré leur a esté octroyé pour leur valoir et proffiter en temps et lieu ce que de raison. Donné présens et appellez ad ce en tesmoignage vénérable et discrette personne maistre Jehan Chevalier, licencié en decret, chanoine en ladite eglise d’Aucerre et chantre de l’eglise collégiale S. Martin de Clamecy, et honnorable homme maistre Pierre Souef, maistre-ez arts, et bachelier en decret. En tesmoing de ce nous garde dessusdit, à la rélation dudit notaire juré avons scellé ces présentes du scel de la dite prevosté qui furent dites, affermées et octroyées et faite le six du moys de janvier, l’an M CCCC XCIV. Ainsi scellé Masle, et signé du scel royal en cire verte.